**Το δάσος της Στροφυλιάς**

**"Μια λωρίδα ζωής!"**

Στο βορειοδυτικό άκρο της **Πελοποννήσου**, σε μια «μύτη» προικισμένη από τη φύση, βρίσκεται το δάσος της Στροφυλιάς. Σαν λωρίδα από κουκουνάρια χωρίζει τη **λίμνη του Πρόκοπου** από το Ιόνιο πέλαγος.

Η περιοχή του δάσους της Στροφυλιάς μαζί με την περιοχή της **λιμνοθάλασσας Κοτυχίου** αποτελεί ένα μαγευτικό παράκτιο μωσαϊκό βιότοπων.

Λοφίσκοι από άμμο κατά μήκος της ακτής σμιλευμένοι από το κύμα και τα θαλάσσια ρεύματα σχημάτισαν στο πέρασμα του χρόνου τη λίμνη του Πρόκοπου και τη λιμνοθάλασσα Κοτύχι, δημιουργώντας μαζί με το δάσος της Στροφυλιάς ένα εξαιρετικό φυσικό περιβάλλον∙ ένα **εθνικό πάρκο 22.000 στρεμμάτων** που προστατεύεται από τη Συνθήκη Ραμσάρ και το Δίκτυο Natura. Το μοναδικό αυτό οικοσύστημα, απαράμιλλης αισθητικής και οικολογικής σημασίας, συγκεντρώνει την ομορφιά της ελληνικής φύσης: το πευκόδασος, την άμμο και το γαλάζιο του πελάγους.

Ένα υπέροχο μείγμα πεύκων, κουκουναριάς, θάμνων και μιας οργιάζουσας **πανίδας** που περιλαμβάνει θαλάσσιες και στεριανές χελώνες, αλεπούδες, σκαντζόχοιρους, κουνάβια, βίδρες αλλά και **πουλιά** όπως κουκουβάγιες, νερόκοτες, φαλαρίδες, αλκυόνες και άλλα πολλά αποτελούν τους «κατοίκους» του δάσους της Στροφυλιάς!

Από το πρώτο σας βήμα στο δάσος της Στροφυλιάς οι **αισθήσεις** σας "πιάνουν δουλειά". Πρώτη έκπληξη: κλείστε τα μάτια και αφεθείτε στην **αρωματική παλέτα** του μοναδικού αυτού δάσους της Μεσογείου. Πεύκο, κέδρος, θυμάρι, μυρτιά και φασκόμηλο ανακατεύονται προσφέροντας σας ένα ταξίδι πνευματικής χαλάρωσης και σωματικής αναζωογόνησης. Μην αρκεστείτε όμως μονάχα σε αυτή την **εμπειρία**.

Ακολουθήστε τα μονοπάτια του δάσους και ανακαλύψτε μία ακόμη έκπληξη! Τα πεύκα διαδέχονται τις κουκουναριές –τα δέντρα που δίνουν στο δάσος το όνομά του, καθώς **"στροφυλιά" σημαίνει κουκουναριά**– ενώ στη συνέχεια ανοίγονται μπροστά στα μάτια σας οι **αμμόλοφοι** και οι **αμμοθίνες**.

Ένας δυτικός άνεμος είναι υπεύθυνος για αυτό το θαύμα. Ο Μαΐστρος, ο γλύπτης του τοπίου της Στροφυλιάς, δημιουργεί αμμόλοφους με χαρακτηριστική κυματοειδή μορφή σε όλο το μήκος και πλάτος της παραλίας που ντύνει το δάσος.

Η περιοχή είναι, επίσης, **φυσικό ιχθυοτροφείο** με λαβράκια, κέφαλους και χέλια, ενώ το σύμπλεγμα της Στροφυλιάς, της λιμνοθάλασσας Κοτυχίου και της λίμνης του Πρόκοπου συμπληρώνει η **λιμνοθάλασσα του Πάπα**. Το όνομα “Πάπας” δεν της δόθηκε τυχαία, καθώς λέγεται ότι επί Ενετοκρατίας το Βατικανό τροφοδοτούνταν από εδώ με λαχταριστές τσιπούρες.

Όσοι αγαπάτε την παρατήση πουλιών σημειώστε ότι το Κοτύχι είναι σημαντικός τόπος ξεκούρασης για πολλά **αποδημητικά πουλιά** γιατί βρίσκεται ακριβώς επάνω στο **δυτικό διάδρομο της αποδημίας των πουλιών**. Εδώ μπορείτε να συναντήσετε Ερωδιούς, Χαλκόκοτες, Χελιδόνια, Τσαλαπετεινούς, Γεράκια, Τρυγόνια, Γλαρόνια κ.ά.. Οι φανατικοί της **πεζοπορίας** θα βγείτε σίγουρα κερδισμένοι από την επίσκεψη σας στη Στροφυλιά καθώς θα συναντήσετε πολλές διαδρομές που περνούν από ποικίλους βιότοπους αλλά και μικρά χαμηλά υψώματα με πιο σημαντικά τα Μαύρα Βουνά. Οι εικόνες θα σας αποζημιώσουν!

***Πως θα φτάσετε;***

Από **Πάτρα** με κατεύθυνση προς **Κυλλήνη**, θα στρίψετε με κατεύθυνση προς **Άραξο** και κατόπιν προς Στροφυλιά και παραλία Καλογριάς. Η απόσταση είναι περίπου 45χλμ. από το κέντρο της Πάτρας.

**Πηγή:** <http://www.visitgreece.gr/el/nature/forests/strofilia_the_pines_extravagance>